পিটার বার্জ
পিটার জন পার্নেল বার্জ (; জন্ম: ১৭ মে, ১৯৩২ - মৃত্যু: ৫ অক্টোবর, ২০০১) কুইন্সল্যান্ডের ব্রিসবেনের ক্যাঙ্গারু পয়েন্ট এলাকায় জন্মগ্রহণকারী বিখ্যাত অস্ট্রেলীয় আন্তর্জাতিক ক্রিকেট তারকা ছিলেন। ১৯৫৫ থেকে ১৯৬৬ সময়কালে অস্ট্রেলিয়া ক্রিকেট দলের অন্যতম সদস্য ছিলেন তিনি। ঘরোয়া প্রথম-শ্রেণীর অস্ট্রেলীয় ক্রিকেটে কুইন্সল্যান্ডের প্রতিনিধিত্ব করেছেন। দলে তিনি মূলতঃ ডানহাতি ব্যাটসম্যান হিসেবে খেলতেন। এছাড়াও, ডানহাতে মিডিয়াম বোলিংয়ে পারদর্শীতা দেখিয়েছেন পিটার বার্জ।
পিটার বার্জ
টেস্ট শুরুর পূর্বে শেষ চার ইনিংসে মাত্র ৬৭ রান তুললেও ওয়েস্ট ইন্ডিজে অনুষ্ঠিত সিরিজে অংশ নেয়ার পর আর্থার মরিস অবসর গ্রহণ করলে ব্যাটিং অর্ডারে শূন্যতা পূরণে পিটার বার্জকে পুণরায় আমন্ত্রণ জানানো হয়। প্রথম তিন টেস্টে তিনি মাত্র ১৬.৮০ গড়ে ৮৪ রান তুলতে সক্ষম হন। হেডিংলিতে অনুষ্ঠিত তৃতীয় টেস্টে এক অঙ্কের কোঠা অতিক্রমণে ব্যর্থ হন। অত্যন্ত শুষ্ক পিচে জিম লেকারের অফ স্পিনে দুবারই লেগ বিফোর উইকেটের ফাঁদে পড়ে প্যাভিলিয়নে ফেরৎ যেতে বাধ্য হন। ফলশ্রুতিতে, ১৮ বছরের মধ্যে অস্ট্রেলিয়া প্রথমবারের মতো ইনিংস পরাজয়বরণ করে। এ ফলাফলের প্রেক্ষিতে তাঁকে শেষ দুই টেস্টে প্রথম একাদশের বাইরে রাখা হয়। অ্যাশেজ সিরিজ শুরু হবার পর অন্যান্য প্রস্তুতিমূলক খেলায়ও তেমন সুবিধে করতে পারেননি। ১২ ইনিংসে মাত্র চারবার পঞ্চাশোর্ধ্ব রান তুলতে পেরেছেন যা তাঁকে টেস্টে খেলার সুযোগ এনে দেয়নি।